text: София. Идеята за парад на Българската армия в Деня на храбростта трябва да бъде внимателно обмислена. Това се посочва в позиция на СДС. "Във връзка с Цветница, Възкресение Христово и Гергьовден, призоваваме мерките срещу разпространението на коронавируса да се запазят и дори да се засилят там, където са установени рискове за нарушаването им по време на празниците", посочват от партията.
  "От друга страна, приветстваме възможността след празниците да се допускат разходки в паркове и планини, при спазване на всички предписания за безопасност.
  Надяваме се, че с дисциплина и разум можем да преминем по-леко през този труден за българския народ период", се посочва още в позицията.
  "В този смисъл, идеята парадът на българската армия за Деня на храбростта да се състои, трябва да бъде внимателно обмислена.
  Провеждането му вероятно ще повдигне духа на нацията, но сега здравето й е безспорен приоритет. Разходите, колкото и да са редуцирани, ще бъдат направени. Не е ли по-добре тези средства да се насочат към належащите нужди на хората с бели престилки и служителите на реда на първа линия?!", заявяват от СДС.
  "Наред с това, ако стриктно се спазват разпоредбите на Националния оперативен щаб, в което не се съмняваме, войниците и офицерите трябва да са с маски.
  Дали тази гледка ще повдигне духа на нацията?!", добавят от партията.
  "Славната Българска армия никога не е допускала нейно знаме да бъде пленено и затова трудно можем да си я представим да марширува с маски.
  Досега България показа, че се справя с разум и търпение с кризата.
  Болестта все още не е победена. Заради прекален оптимизъм може да загубим това, което постигнахме с много усилия и дисциплина!